title: DIRECTIVA DELEGATĂ (UE) / A COMISIEI de modificare, în scopul adaptării la progresul tehnic și științific, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi fluorescente cu un singur soclu (compacte) destinate iluminatului general

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamente electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specificate care conțin mercur în lămpi fluorescente cu un singur soclu (compacte) destinate iluminatului general.

               Directiva RoHS restricționează utilizarea anumitor substanțe periculoase în echipamentele electrice și electronice (EEE), astfel cum prevede articolul 4. În prezent, restricțiile se aplică pentru 10 substanțe, enumerate în anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă sunt îndeplinite oricare dintre condițiile următoare: (i) eliminarea sau substituirea substanței prin modificarea proiectului sau cu materiale și componente pentru care nu sunt necesare niciunele dintre materialele sau substanțele enumerate la anexa II este imposibilă din punct de vedere științific sau tehnic; (ii) fiabilitatea substituenților nu este asigurată; (iii) este probabil ca efectele negative totale asupra mediului și asupra sănătății și securității consumatorilor provocate de substituirea substanței să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) prevede că, pentru a include sau, după caz, pentru a elimina materialele și componentele EEE pentru aplicații specifice în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia primește din partea operatorilor economici cereri
                  3
                de acordare sau de reînnoire a derogărilor, în condițiile articolului 5 alineatul (3) și ale anexei V la Directiva RoHS.

               În prezent, prin derogarea prevăzută la pozițiile 1 (a)-(e) din anexa III, se permite utilizarea mercurului în lămpile fluorescente cu un singur soclu (compacte) nedepășind (per bec):

               1(a) Destinate iluminatului general < 30 W: 2,5 mg;

               1(b) Destinate iluminatului general ≥ 30 W și < 50 W: 3,5 mg;

               1(c) Destinate iluminatului general ≥ 50 W și < 150 W: 5 mg;

               1(d) Destinate iluminatului general ≥ 150 W: 15 mg;

               1(e) Destinate iluminatului general, cu structură circulară sau pătrată și cu diametrul tubului ≤ 17 mm: 7 mg.

               Comisia a primit două cereri de reînnoire a acestei derogări, una în decembrie 2014 și una în ianuarie 2015. Una dintre cereri a fost actualizată cu noi informații în ianuarie 2020. Solicitanții susțineau, în esență, că lipsesc substituenții pentru toate aplicațiile vizate. Unul dintre solicitanți a arătat că, deși alternativele cu diodă emițătoare de lumină (LED) fără mercur sunt din ce în ce mai disponibile pe piața Uniunii, acestea nu pot întotdeauna să fie folosite ca înlocuitori total compatibili pentru gama vastă lămpi CFL de uz casnic și profesional. Celălalt solicitant a prezentat argumente similare
                  4
               .

               În conformitate cu cerințele Directivei RoHS [articolul 5 alineatul (5) al doilea paragraf], o derogare rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererilor de reînnoire a derogării respective, în iunie 2015
                  5
               , Comisia a lansat un studiu, finalizat în 2016, pentru a efectua evaluarea tehnică și științifică necesară, inclusiv o consultare online cu durata de opt săptămâni deschisă părților interesate
                  6
               . În urma acestui studiu care a examinat volumul mare de date tehnice și științifice și de contribuții primite, Comisia a realizat două studii/actualizări complementare, cu implicarea părților interesate. Studiul, publicat în 2019
                  7
               , avea ca obiect evaluarea socioeconomică și disponibilitatea înlocuitorilor, iar actualizarea realizată în 2020 a avut la bază cifre și modelări recente
                  8
               . Rapoartele finale ale studiului și actualizării evaluării socioeconomice au fost publicate
                  9
               ; părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate în condițiile directivei RoHS. În iulie 2020, în cadrul procesului de consultare scrisă, Comisia a informat grupul de experți al statelor membre cu privire la actualizarea socioeconomică din 2020 și a primit punctele de vedere ale statelor membre cu privire la direcțiile de acțiune propuse. Comisia a întreprins toate demersurile procedurale prevăzute la articolul 5 alineatele (3)-(7) privind cererile de derogare de la restricțiile impuse unor substanțe
                  10
               . Consiliul și Parlamentul European au fost informate cu privire la toate activitățile.

               Studiul de fundamentare a evidențiat informațiile tehnice și evaluarea tehnică de mai jos:

               ·Studiul din 2015-2016 a concluzionat că substituenți fiabili fără mercur sunt disponibili pe piața Uniunii. Studiul a oferit dovezi ample conform cărora substituirea mercurului în categoriile de lămpi vizate de derogare este posibilă din punct de vedere științific și tehnic.

               ·Actualizările studiului din 2019 și 2020 au avut ca obiect disponibilitatea substituenților și impactul socioeconomic al substituirii. Acestea au arătat că costul total al substituirii depinde în mare măsură de cota lămpilor disponibile pe piață pentru substituție și că costurile cu substituirea ar fi acoperite relativ rapid prin beneficiile obținute din economiile de energie rezultate. Actualizarea evaluării socioeconomice din 2020 a arătat că, în ansamblu, înlocuirea categoriilor de lămpi supuse evaluării cu alternative LED ar însemna evitarea introducerii a 2 882 kg de mercur în lămpile de pe piața Uniunii
                  11
               . În ansamblu, producerea prematură de deșeuri de EEE cauzată de instalarea și înlocuirea lămpilor în anumite categorii de aplicații ar fi compensată atât prin evitarea utilizării mercurului pe viitor, cât și prin economia de energie realizată.

               În concluzie, evaluările științifice și tehnice, inclusiv consultările cu părțile interesate, au arătat că nu este îndeplinit niciunul dintre criteriile de aplicare a derogărilor prevăzute la pozițiile 1(a)-(e). În special, evaluările au concluzionat că sunt deja disponibile alternative fără mercur. În plus, disponibilitatea alternativelor a fost demonstrată, iar calculele realizate pe baza acestor dovezi au arătat că impactul socioeconomic al substituirii mercurului se materializează în economii
                  12
                și beneficii de ansamblu în ceea ce privește aspectele legate de mediu, de sănătatea și de securitatea consumatorilor. Analiza socioeconomică nu a indicat necesitatea unei perioade de tranziție.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. Pe durata consultării privind proiectul de act legislativ, au fost primite 12 de contribuții din partea publicului. Punctele ridicate au fost examinate și nu a fost considerată necesară nicio modificare a proiectului.

               3.ELEMENTELE JURIDICE ALE ACTULUI DELEGAT

               În temeiul articolului 5 alineatul (1), directiva delegată revocă derogarea prevăzută la pozițiile 1(a)-(e) din anexa III a Directivei 2011/65/UE privind utilizarea mercurului în aplicațiile specificate cu lămpi cu mercur.

               Pe baza studiilor de fundamentare și a consultărilor, evaluarea realizată de Comisie a concluzionat că nu este îndeplinit niciunul dintre criteriile prevăzute la articolul 5 alineatul (1) litera (a) din Directiva RoHS care justifică prelungirea derogării. Substituirea mercurului în categoriile de lămpi vizate de această derogare este posibilă din punct de vedere științific și tehnic, iar dovezile prezentate arată că substituirea prezintă avantaje totale pentru mediu și pentru sănătatea și securitatea consumatorilor care depășesc orice efecte negative. În special, înlocuirea nu ar însemna doar evitarea introducerii unor cantități considerabile de mercur pe piața Uniunii, ci ar avea ca efect economii de energie și un impuls suplimentar pentru inovare
                  13
               . Pe scurt, nu mai sunt îndeplinite condițiile pentru acordarea derogării, urmând a se elimina derogările prevăzute la pozițiile 1(a)-(e), în conformitate cu articolul 5 alineatul (1) litera (b).

               Data la care expiră această derogare este stabilită în conformitate cu prevederile articolului 5 alineatul (6) din Directiva RoHS, care prevede că, în cazul în care este revocată, o derogare expiră la minimum 12 luni și maximum 18 luni de la data deciziei. În cazul de față, se stabilește termenul minim pentru expirare, care intervine la 12 luni. Nu există circumstanțe practice care ar impune o perioadă de tranziție mai lungă.

               Instrumentul este o directivă delegată, conform dispozițiilor actului juridic de punere în aplicare, și anume Directiva 2011/65/UE, în special articolul 5 alineatul (1) și articolul 20.

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, revocând o derogare de utilizare pentru aplicații specifice a unor substanțe care sunt altminteri interzise, în conformitate cu dispozițiile și condițiile prevăzute în Directiva RoHS și cu procedura stabilită de aceasta pentru adaptarea anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul tehnic și științific, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi fluorescente cu un singur soclu (compacte) destinate iluminatului general

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  14
               , în special articolul 5 alineatul (1) litera (b),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu vizează anumite aplicații care beneficiază de derogare, indicate în anexa III la directivă.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  15
               , Comisia a acordat, printre altele, o derogare privind utilizarea mercurului în lămpile fluorescente cu un singur soclu (compacte) destinate iluminatului general („derogarea”), în prezent menționată la pozițiile 1(a), 1(b), 1(c), 1(d) și 1(e) din anexa III la Directiva 2011/65/UE. Derogarea urma să expire la 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este folosit în lămpile fluorescente cu un singur soclu (compacte) destinate iluminatului general pentru a emite radiații ultraviolete, care sunt apoi convertite în lumină vizibilă de stratul luminofor de pe balonul lămpii.

               (6)La 19 decembrie 2014 și pe 15 ianuarie 2015, Comisia a primit câte o cerere de reînnoire a derogării („cererile de reînnoire”), care se încadrau în termenul prevăzut la articolul 5 alineatul (5) din Directiva 2011/65/UE, una dintre acestea fiind actualizată pe 20 ianuarie 2020 prin intermediul unei noi cereri. În conformitate cu articolul 5 alineatul (5) al doilea paragraf din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererilor de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că substituenți suficient de fiabili fără mercur pentru tipurile de lămpi care beneficiază de derogare sunt disponibili deja pe scară largă, precum și că substituirea mercurului în aceste lămpi este posibilă din punct de vedere științific și tehnic. Mai mult, evaluarea a concluzionat că beneficiile substituirii vor depăși clar orice efecte negative.

               (8)În cadrul procesului de evaluare a cererilor de reînnoire s-au efectuat consultări ale părților interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site internet dedicat.

               (9)Întrucât condițiile prevăzute la articolul 5 alineatul (1) litera (a) din Directiva 2011/65/UE au încetat a fi îndeplinite, cererea de reînnoire ar trebui respinsă.

               (10)Ar trebui stabilită o dată de expirare a derogării, în conformitate cu prevederile articolului 5 alineatul (6) din directiva menționată. Data expirării ar trebui stabilită la termenul minim, de 12 luni, de la decizia Comisiei de a revoca derogarea, întrucât nu există circumstanțe practice care ar justifica un termen mai lung de expirare, în special ținând cont de faptul că multe dintre lămpile în cauză sunt supuse și dispozițiilor Regulamentului (UE) 2019/2020 al Comisiei, care stabilește cerințele minime de eficiență energetică care trebuie respectate pentru introducerea produselor pe piață, cu consecința că aceste lămpi nu vor fi de facto introduse pe piață din 1 septembrie 2021.

               (11)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: de la 21 august 2015 la 6 octombrie 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , începând de la pagina 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Lista pașilor administrativi necesari este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (11)

                        Actualizarea evaluării socioeconomice din 2020 a cuprins lămpile fluorescente compacte neintegrate (CFLni) și lămpile fluorescente liniare cu diametrul tubului de 9-17 mm (de exemplu T5) și de 17-28 mm (de exemplu T8).

                     (12)

                        Idem.

                     (13)

                        Produsele vizate sunt reglementate și de dispozițiile Regulamentului (UE) 2019/2020 al Comisiei din 1 octombrie 2019 de stabilire a cerințelor în materie de proiectare ecologică aplicabile surselor de lumină și dispozitivelor de comandă separate, care se aplică de la 1 septembrie 2021. Spre deosebire de Directiva 2011/65/UE, legislația în materia proiectării ecologice nu restricționează conținutul substanțelor chimice din produse, dar stabilește cerințe privind eficiența energetică care trebuie respectate pentru introducerea pe piață a produselor. CFL cu dispozitiv de comandă integrat (CFLi) nu vor fi de facto introduse pe piață din 1 septembrie 2021, dată fiind neconformitatea lor cu aceste cerințe privind eficiența energetică. Regulamentul (UE) 2019/2020 al Comisiei identifică conținutul de mercur ca fiind un aspect semnificativ de mediu în ciclul de viață al unei surse de lumină, dar arată că utilizarea substanțelor periculoase, inclusiv a mercurului, în surse de lumină este reglementată de Directiva 2011/65/UE

                     (14)

                        JO L 174, 1.7.2011, p. 88.

                     (15)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

    ---documentbreak---

               ANEXĂ

               În anexa III la Directiva 2011/65/UE, pozițiile 1, 1(a), 1(b), 1(c), 1(d) și 1(e) se înlocuiesc cu următorul text:

                        Derogare

                        Sfera și datele de aplicare

                        „1

                        Mercurul din lămpile fluorescente cu un singur soclu (compacte), nedepășind (per bec):

                        1(a)

                        Destinate iluminatului general < 30 W: 2,5 mg

                        Expiră la: [OP: 12 luni  de la data publicării directivei delegate în Jurnalul Oficial]

                        1(b)

                        Destinate iluminatului general ≥ 30 W și < 50 W: 3,5 mg

                        Expiră la: [OP: 12 luni  de la data publicării directivei delegate în Jurnalul Oficial]

                        1(c)

                        Destinate iluminatului general ≥ 50 W și < 150 W: 5 mg

                        Expiră la: [OP: 12 luni  de la data publicării directivei delegate în Jurnalul Oficial]

                        1(d)

                        Destinate iluminatului general ≥ 150 W: 15 mg

                        Expiră la: [OP: 12 luni  de la data publicării directivei delegate în Jurnalul Oficial]

                        1(e)

                        Destinate iluminatului general, cu structură circulară sau pătrată și cu diametrul tubului ≤ 17 mm: 5 mg

                        Expiră la: [OP: 12 luni de la data publicării directivei delegate în Jurnalul Oficial]”


title: DIRECTIVA DELEGATĂ (UE) / A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în alte lămpi cu (vapori de) sodiu de înaltă presiune destinate iluminatului general

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamentele electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specificate care conțin mercur în alte lămpi cu vapori de sodiu de înaltă presiune destinate iluminatului general.

               Articolul 4 din Directiva RoHS restricționează utilizarea anumitor substanțe periculoase în echipamentele electrice și electronice (EEE). În prezent, restricțiile se aplică pentru 10 substanțe, enumerate în anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă este îndeplinită una dintre condițiile următoare: (i) eliminarea sau substituirea materialelor și a componentelor prin modificarea proiectului sau prin utilizarea unor materiale și componente pentru care nu sunt necesare materialele sau substanțele indicate în anexa II este nefezabilă din punct de vedere științific sau tehnic; (ii) fiabilitatea substituenților nu este asigurată; (iii) sau este probabil ca efectele negative totale asupra mediului și asupra sănătății și securității consumatorilor provocate de substituire să depășească avantajele totale pentru mediu și pentru sănătatea și securitatea consumatorilor.

               În plus, deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama și de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) litera (a) prevede, de asemenea, că pentru a include materialele și componentele EEE pentru aplicații specifice în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia primește din partea operatorilor economici cereri
                  3
                de acordare sau de reînnoire a unor derogări în conformitate cu articolul 5 alineatul (3) din Directiva RoHS și cu anexa V la aceasta.

               În prezent, prin derogarea prevăzută la punctul 4(c) din anexa III, se permite utilizarea mercurului în alte lămpi cu (vapori de) sodiu de înaltă presiune destinate iluminatului general, nedepășind (per bec): 4(c)-I P ≤ 155 W: 25 mg; 4(c)-II 155 W < P ≤ 405 W: 30 mg; 4(c)-III P > 405 W: 40 mg.

               În ianuarie 2015, Comisia a primit o cerere de reînnoire a acestei derogări. Solicitanții au susținut, în esență, că lipsesc substituenții pentru aplicațiile care beneficiau de această derogare, întrucât reducerea sau eliminarea conținutului de mercur din aceste lămpi are ca efect pierderi de randament
                  4
               . În ianuarie 2020, aceiași solicitanți au depus o cerere actualizată care cuprindea o reducere a conținutului de mercur față de cererea din 2015. În conformitate cu cerințele Directivei RoHS [articolul 5 alineatul (5) al doilea paragraf], derogarea rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, Comisia a lansat, în iunie 2015, un studiu
                  5
               , finalizat în 2016, pentru a efectua evaluarea tehnică și științifică necesară, inclusiv o consultare online a părților interesate, cu durata de opt săptămâni
                  6
               . În urma acestui studiu, care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat două studii/actualizări complementare, cu implicarea părților interesate. Studiul, publicat în 2019
                  7
               , s-a concentrat asupra evaluării socioeconomice și asupra disponibilității substituenților; acesta a fost actualizat în 2020, pe baza unor cifre și modelări recente
                  8
               . Rapoartele finale ale studiului și ale actualizărilor evaluării socioeconomice au fost publicate
                  9
               ; părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate adoptate în temeiul Directivei RoHS, pentru a colecta opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a parcurs toate etapele procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  10
               . Consiliul și Parlamentul European au fost informate cu privire la toate activitățile.

               Rapoartele finale au evidențiat că:

               ·sunt disponibili substituenți fără mercur la nivel de sistem [pentru corpuri de iluminat noi cu diode emițătoare de lumină (LED)], dar acești substituenți nu sunt compatibili ca substituenți în lămpile cu (vapori de) sodiu de înaltă presiune (HPS) aflate pe piață (înlocuirea componentelor). Așadar, eliminarea treptată prematură a lămpilor HPS poate avea drept consecințe sfârșitul timpuriu al duratei de exploatare a corpurilor de iluminat HPS și efecte negative de ansamblu asupra mediului. De asemenea, s-a concluzionat că este nevoie de timp pentru a dezvolta suficiente alternative, motiv pentru care s-a recomandat reînnoirea derogării pentru o perioadă de maximum de cinci ani.

               ·sunt disponibile lămpi HPS de diferite forme și puteri, cu un conținut de mercur mai mic decât nivelurile actuale. Derogarea ar trebui, așadar, reînnoită pentru conținuturi reduse de mercur.

               În concluzie, evaluările științifice și tehnice, inclusiv consultările cu părțile interesate, au arătat că sunt îndeplinite în continuare criteriile de aplicare a derogărilor prevăzute la subpunctele 4(c) I-III. Rezultatele evaluării au arătat, de asemenea, că reînnoirea acestei derogări pentru conținuturi reduse de mercur nu ar slăbi protecția mediului și a sănătății prevăzută de Regulamentul REACH, în conformitate cu articolul 5 din Directiva 2011/65/UE.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, în vederea colectării de contribuții din partea publicului. În timpul consultării privind proiectul de directivă delegată, au fost primite trei contribuții. S-a ținut seama de aspectele semnalate și nu a fost considerată necesară nicio modificare a proiectului respectiv.

               3.ELEMENTELE JURIDICE ALE ACTULUI DELEGAT

               Directiva delegată prelungește perioada de valabilitate a derogării prevăzute la subpunctele 4(c) I-III din anexa III la Directiva 2011/65/UE, pentru utilizarea mercurului în alte lămpi cu vapori de sodiu de înaltă presiune destinate iluminatului general. Conținutul de mercur permis în aplicațiile specificate este redus la un nivel care corespunde progresului tehnic pentru tipurile de lămpi specificate.

               Pe baza studiilor justificative și a consultărilor, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a) din Directiva RoHS, fapt care justifică prelungirea derogării: nu există substituenți fiabili pentru mercur în categoriile de lămpi care beneficiază de această derogare.

               Pe scurt, sunt îndeplinite condițiile pentru acordarea derogării, urmând a se reînnoi derogarea pentru aplicațiile prevăzute la subpunctele 4 (c) I-III din anexa III. Evaluarea a concluzionat și că, datorită progresului tehnic, poate fi redus conținutul de mercur permis în cazul fiecăreia dintre pozițiile alocate derogării.

               Datele la care expiră această derogare sunt stabilite în conformitate cu prevederile articolului 5 alineatul (2) primul paragraf. Conform concluziei evaluării, stadiul de dezvoltare a substituenților justifică reînnoirea derogării pentru perioada maximă de valabilitate de cinci ani. Se preconizează că perioadele de valabilitate acordate nu vor avea efecte adverse asupra inovării.

               Instrumentul este o directivă delegată, conform dispozițiilor actului legislativ de abilitare, și anume Directiva 2011/65/UE, în special pentru a respecta prevederile articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care altfel sunt interzise, în conformitate cu dispozițiile și condițiile prevăzute în Directiva RoHS și cu procedura de adaptare a anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în alte lămpi cu (vapori de) sodiu de înaltă presiune destinate iluminatului general

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  11
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  12
               , Comisia a acordat, printre altele, o derogare privind utilizarea mercurului în alte lămpi cu (vapori de) sodiu de înaltă presiune destinate iluminatului general („derogarea”), în prezent menționată la subpunctele 4(c)-I, 4(c)-II și 4(c)-III din anexa III la Directiva 2011/65/UE. Derogarea urma să expire la 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este utilizat în lămpile cu (vapori de) sodiu de înaltă presiune pentru culoarea luminii și proprietățile de redare a culorii.

               (6)La 15 ianuarie 2015, Comisia a primit o cerere de reînnoire a derogării („cererea de reînnoire”), care se încadra în termenul prevăzut la articolul 5 alineatul (5) din Directiva 2011/65/UE și care a fost actualizată cu informații suplimentare la 20  ianuarie 2020. În conformitate cu articolul 5 alineatul (5) din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că substituirea sau eliminarea mercurului din aplicațiile în cauză este, în prezent, nefezabilă din punct de vedere tehnic. De asemenea, evaluarea a concluzionat că conținuturile de mercur permise în aceste aplicații specifice ar trebui reduse la niveluri corespunzătoare schimbărilor produse pe piața tipurilor de lămpi specifice. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site web dedicat.

               (8)Derogarea respectă Regulamentul (CE) nr. 1907/2006 al Parlamentului European și al Consiliului
                  13
                și, în consecință, nu diminuează protecția mediului și a sănătății conferită de acesta.

               (9)Prin urmare, este oportun să se acorde reînnoirea derogării pentru subpunctele 4(c)-I, 4(c)-II și 4(c)-III din anexa III la Directiva 2011/65/UE pentru o perioadă de maximum de cinci ani, întrucât nu sunt disponibili substituenți fiabili, în conformitate cu articolul 5 alineatul (2) primul paragraf din directiva menționată. Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                   .

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: 21 august 2015 - 16 octombrie 2015, https://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , începând de la pagina 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Lista etapelor administrative necesare este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home.

                     (11)

                        JO L 174, 1.7.2011, p. 88.

                     (12)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (13)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, punctul 4(c) și subpunctele 4(c)-I, 4(c)-II și 4(c)-III se înlocuiesc cu următorul text:

                        Exceptare

                        Sfera și datele de aplicare

                        „4(c)

                        Mercurul din alte lămpi cu (vapori de) sodiu de înaltă presiune destinate iluminatului general, nedepășind (per bec):

                        4(c)-I

                        P ≤ 155 W: 20 mg

                        Expiră la: [OP: 5 ani de la publicarea directivei delegate în Jurnalul Oficial]

                        4(c)-II

                        155 W < P ≤ 405 W: 25 mg

                        Expiră la: [OP: 5 ani de la publicarea directivei delegate în Jurnalul Oficial]

                        4(c)-III

                        P > 405 W: 25 mg

                        Expiră la: [OP: 5 ani de la publicarea directivei delegate în Jurnalul Oficial]”


title: DIRECTIVA DELEGATĂ (UE) / A COMISIEI de modificare, în scopul adaptării la progresul tehnic și științific, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi neliniare cu trifosfor

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamente electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specifice care conțin mercur în lămpi neliniare cu trifosfor.

               Directiva RoHS restricționează utilizarea anumitor substanțe periculoase în echipamentele electrice și electronice (EEE), astfel cum prevede articolul 4. În prezent, restricțiile se aplică pentru 10 substanțe, enumerate în anexa II la Directiva RoHS: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă sunt îndeplinite oricare dintre condițiile următoare: (i) eliminarea sau substituirea substanței prin modificarea proiectului sau cu materiale și componente pentru care nu sunt necesare niciunele dintre materialele sau substanțele enumerate la anexa II este imposibilă din punct de vedere științific sau tehnic; (ii) fiabilitatea substituenților nu este asigurată; (iii) este probabil ca efectele negative totale asupra mediului și asupra sănătății și securității consumatorilor provocate de substituirea substanței să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de potențialele efecte adverse asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) litera (a) prevede că, pentru a include materialele și componentele EEE pentru aplicații specifice în listele din anexele III și IV, Comisia trebuie să adopte acte delegate individuale. Articolul 5 alineatul (3) și anexa V descriu procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia a primit din partea operatorilor economici cereri
                  3
                de acordare sau de reînnoire a derogărilor, în condițiile articolului 5 alineatul (3) și anexei V la Directiva RoHS.

               Derogarea actuală prevăzută în anexa III la poziția 2(b)(3) permite utilizarea mercurului în lămpi neliniare cu trifosfor, cu diametrul tubului > 17 mm (de exemplu, T9): 15 mg.

               În 2015, Comisia a primit două cereri de reînnoire a acestei derogări. Solicitanții susțineau, în esență, că lipsesc înlocuitorii pentru aplicațiile care beneficiau de această derogare
                  4
               . Una dintre cereri a fost actualizată cu noi informații în ianuarie 2020, în special cu privire la limitele practice ale conținutului de mercur. În conformitate cu cerințele Directivei RoHS [articolul 5 alineatul (5) al doilea paragraf], o derogare rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, în iunie 2015, Comisia a lansat un studiu
                  5
               , finalizat în 2016, pentru a realiza evaluarea tehnică și științifică necesară, inclusiv o consultare online cu durata de opt săptămâni deschisă părților interesate
                  6
               . În urma acestui studiu care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat în 2019
                  7
                o actualizare a studiului din 2016, având ca obiect evaluarea socioeconomică și disponibilitatea substituenților în cazul acestei derogări și altora. Raportul final al studiului a fost publicat
                  8
                și părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate în condițiile directivei RoHS, pentru a culege opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a îndeplinit toate demersurile procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  9
               . Consiliul și Parlamentul European au fost informate cu privire la toate activitățile.

               Studiul final de fundamentare a evidențiat că:

               ·sunt disponibili substituenți la nivel de sistem [corpuri de iluminat cu diode emițătoare de lumină (LED)], dar gama substituenților la nivel de componentă (LED de înlocuire) și adecvarea acestora pentru instalațiile existente nu au fost încă verificate în ceea ce privește dimensiunile și compatibilitatea electrică;

               ·este necesar timp suplimentar pentru dezvoltarea unor alternative compatibile, astfel încât studiul a recomandat reînnoirea derogării pe perioada maximă de trei ani;

               ·totuși, reducerea limitelor conținutului de mercur este deja posibilă din punct de vedere tehnic.

               În concluzie, evaluările științifice și tehnice, inclusiv consultările cu părțile interesate, au arătat că continuă să fie îndeplinite criteriile de aplicare a derogărilor prevăzute la poziția 2(b)(3), întrucât nu sunt încă disponibili substituenți fiabili. Rezultatele evaluării au arătat și că derogarea specifică nu ar slăbi protecția mediului și a sănătății prevăzută în Regulamentul REACH, în conformitate cu articolul 5 din Directiva 2011/65/UE.

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. În perioada respectivă, au fost primite 23 de contribuții. Proiectul de act legislativ a fost revizuit și clarificat, luând în considerare unele dintre aspectele semnalate.

               3.ELEMENTELE JURIDICE ALE ACTULUI DELEGAT

               Directiva delegată reînnoiește derogarea prevăzută la poziția 2(b)(3) din anexa III a Directivei 2011/65/UE privind utilizarea mercurului în aplicațiile specificate.

               Pe baza studiilor de fundamentare și a consultărilor, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a) din Directiva RoHS, fapt care justifică prelungirea derogării: în prezent, nu poate fi asigurată substituirea mercurului cu substituenți fiabili în categoriile de lămpi care beneficiază de această derogare.

               Pe scurt, sunt îndeplinite condițiile pentru acordarea derogării, urmând a se reînnoi derogarea pentru aplicațiile prevăzute la poziția 2(b)(3). O altă concluzie a evaluării a fost că limita de concentrație a mercurului în categoriile de lămpi care beneficiază de această derogare poate fi redusă de la 15 mg la 10 mg pe lampă.

               Data la care expiră această derogare este stabilită în conformitate cu prevederile articolului 5 alineatul (2) primul paragraf. Conform concluziei evaluării, stadiul de dezvoltare a substituenților justifică reînnoirea derogării pentru o perioadă de încă trei ani. Este de așteptat ca perioada de valabilitate acordată să nu aibă efecte adverse asupra inovării.

               Instrumentul este o directivă delegată, conform dispozițiilor actului juridic de punere în aplicare, și anume Directiva 2011/65/UE, în special articolul 5 alineatul (1) și articolul 20.

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care sunt altminteri interzise, în conformitate cu dispozițiile și condițiile prevăzute în Directiva RoHS și cu procedura de adaptare a anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul tehnic și științific, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi neliniare cu trifosfor

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  10
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  11
               , Comisia a acordat, printre altele, o derogare privind utilizarea mercurului în lămpi neliniare cu trifosfor cu diametrul tubului > 17 mm (de exemplu T9) („derogarea”), în prezent menționată la poziția 2(b)(3) din anexa III la Directiva 2011/65. Derogarea urma să expire pe 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Mercurul este folosit în lămpi neliniare cu trifosfor pentru a emite radiații ultraviolete, care sunt apoi convertite de stratul fluorescent de pe lampă în lumină vizibilă. Compoziția stratului luminofor, care conține mercurul, determină culoarea și indicele de redare a acesteia.

               (6)La 19 decembrie 2014 și pe 15 ianuarie 2015, Comisia a primit două cereri de reînnoire a derogării („cererea de reînnoire”), care se încadrau în termenul prevăzut la articolul 5 alineatul (5) din Directiva 2011/65/UE, una dintre acestea fiind actualizată cu noi informații în ianuarie 2020. În conformitate cu articolul 5 alineatul (5) din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că substituirea sau eliminarea mercurului din aplicațiile în cauză este, în prezent, imposibilă din punct de vedere tehnic. O altă concluzie a evaluării a fost că limita de concentrație a mercurului în categoriile de lămpi care beneficiază de această derogare poate fi redusă de la 15 mg la 10 mg pe lampă. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site internet dedicat.

               (8)Derogarea respectă Regulamentul (CE) nr. 1907/2006 al Parlamentului European și al Consiliului
                  12
                și, în consecință, nu slăbește protecția mediului și a sănătății conferită de acesta.

               (9)Prin urmare, este oportun să se acorde reînnoirea derogării, cu reformularea textului astfel încât să se stabilească domeniul limitat de aplicare al derogării pentru o perioadă de trei ani, în conformitate cu articolul 5 alineatul (2) primul paragraf din Directiva 2011/65/UE, pentru a se culege date suplimentare privind disponibilitatea substituenților pentru tipurile specifice de lămpi care fac obiectul acestei derogări. În conformitate cu articolul 5 alineatul (6) din Directiva 2011/65/UE, ar trebui stabilit un termen de expirare de 12 luni pentru actuala derogare 2(b)(3). Având în vedere rezultatele eforturilor în curs pentru găsirea unui substituent fiabil, este puțin probabil ca durata derogării să aibă efecte adverse asupra inovării.

               (10)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        JO L 174, 1.7.2011, p. 88.

                     (2)

                        JO L 396, 30.12.2006, p. 1.

                     (3)

                        Lista este disponibilă la adresa:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf and https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Perioada de consultare: de la 21 august 2015 la 16 octombrie 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Lista pașilor administrativi necesari este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (10)

                        JO L 174, 1.7.2011, p. 88.

                     (11)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (12)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, poziția 2(b)(3) se înlocuiește cu următorul text:

                        Derogare

                        Domeniul și datele de aplicare

                        „2(b)(3)

                        Lămpi neliniare cu trifosfor cu diametrul tubului > 17 mm (de exemplu T9): 15 mg

                        Expiră la: [OP: 12 luni de la data publicării directivei delegate în Jurnalul Oficial]; se pot folosi 10 mg per lampă de la [OP: 12 luni + o zi de la data publicării directivei delegate în Jurnalul Oficial] până la [OP: trei ani de la data publicării directivei delegate în Jurnalul Oficial]”


title: DIRECTIVA DELEGATĂ (UE) / A COMISIEI de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi fluorescente cu catod rece și în lămpi fluorescente cu electrod extern pentru uz special

text:
               EXPUNERE DE MOTIVE

               1.CONTEXTUL ACTULUI DELEGAT

               Prezenta directivă delegată a Comisiei modifică, în scopul adaptării la progresul tehnic și științific, anexa III la Directiva 2011/65/UE a Parlamentului European și a Consiliului privind restricțiile de utilizare a anumitor substanțe periculoase în echipamente electrice și electronice (reformare)
                  1
                (Directiva RoHS). Modificarea se referă la o derogare pentru aplicațiile specificate care conțin mercur în lămpile fluorescente cu catod rece (CCFL) și în lămpile fluorescente cu electrod extern (EEFL) pentru uz special.

               Articolul 4 din Directiva RoHS restricționează utilizarea anumitor substanțe periculoase în echipamentele electrice și electronice (EEE). În prezent, restricțiile se aplică pentru 10 substanțe, enumerate în anexa II la directivă: plumb, mercur, cadmiu, crom hexavalent, bifenili polibromurați (PBB), eteri de difenil polibromurați (PBDE), ftalat de di(2-etilhexil) (DEHP), ftalat de butil benzil (BBP), ftalat de dibutil (DBP) și ftalat de diizobutil (DIBP). În anexele III și IV sunt indicate materialele și componentele de EEE destinate unor aplicații specifice care beneficiază de derogare de la restricționarea anumitor substanțe prevăzută la articolul 4 alineatul (1).

               Articolul 5 din directivă prevede adaptarea anexelor III și IV la progresul științific și tehnic, scop pentru care se pot acorda, reînnoi sau revoca derogări. În temeiul articolului 5 alineatul (1) litera (a), se pot include derogări în anexele III și IV numai dacă această includere nu slăbește protecția mediului și a sănătății prevăzută în Regulamentul (CE) nr. 1907/2006 (REACH)
                  2
                și dacă sunt îndeplinite oricare dintre condițiile următoare: (i) eliminarea sau substituirea substanței prin modificarea proiectului sau cu materiale și componente pentru care nu sunt necesare niciunele dintre materialele sau substanțele enumerate la anexa II este imposibilă din punct de vedere științific sau tehnic; (ii) fiabilitatea substituenților nu este asigurată; (iii) este probabil ca efectele negative totale asupra mediului și asupra sănătății și securității consumatorilor provocate de substituirea substanței să depășească avantajele totale pentru mediu și pentru sănătatea și securitatea consumatorilor.

               Deciziile privind derogările și durata acestora trebuie să țină seama de disponibilitatea substituenților și de impactul socioeconomic al substituirii. Deciziile privind durata derogărilor trebuie să țină seama de orice potențiale efecte asupra inovării. După caz, se iau în considerare efectele globale ale derogării de-a lungul întregului ciclu de viață.

               Articolul 5 alineatul (1) litera (a) din directivă impune Comisiei să includă materialele și componentele EEE pentru aplicații specifice în listele din anexele III și IV prin intermediul unor acte delegate individuale. Articolul 5 alineatul (3) și anexa V stabilesc procedura de depunere a cererilor privind derogările.

               2.CONSULTĂRI ÎNAINTEA ADOPTĂRII ACTULUI

               Comisia primește din partea operatorilor economici cereri
                  3
                de acordare sau de reînnoire a derogărilor, în condițiile articolului 5 alineatul (3) și anexei V la Directiva RoHS.

               În prezent, prin derogarea prevăzută la pozițiile 3 (a)-(c) din anexa III, se permite utilizarea mercurului în lămpile fluorescente cu catod rece și în din lămpile fluorescente cu electrod extern (CCFL și EEFL) pentru uz special, nedepășind (per lampă): 3(a) scurte (≤ 500 mm): 3,5 mg; 3(b) de lungime medie (între > 500 mm și ≤ 1 500 mm): 5 mg 3(c) lungi (> 1 500 mm): 13 mg.

               La 15 ianuarie 2015, Comisia a primit o cerere de reînnoire a acestei derogări. Solicitanții susțineau, în esență, că lipsesc substituenții pentru aplicațiile care beneficiau de această derogare, care au durate de viață extrem de lungi și care nu pot fi înlocuite decât de producători sau de specialiști
                  4
               . O cerere suplimentară de reînnoire a derogării a fost primită în ianuarie 2020 din partea acelorași solicitanți. În conformitate cu cerințele Directivei RoHS [articolul 5 alineatul (5) al doilea paragraf], derogarea rămâne valabilă până în momentul adoptării de către Comisie a unei decizii referitoare la cererea de reînnoire.

               În vederea evaluării cererii de reînnoire a derogării, în iunie 2015, Comisia a lansat un studiu
                  5
               , finalizat în 2016, pentru a realiza evaluarea tehnică și științifică necesară, inclusiv o consultare online cu durata de opt săptămâni deschisă părților interesate
                  6
               . În urma acestui studiu care a examinat volumul mare de date tehnice și științifice și de contribuții primite, astfel cum se arată în raportul studiului, Comisia a realizat două studii/actualizări complementare, cu implicarea părților interesate. Studiul, publicat în 2019
                  7
               , avea ca obiect evaluarea socioeconomică și disponibilitatea substituenților, iar actualizarea realizată în 2020 a avut la bază cifre și modelări recente
                  8
               . Rapoartele finale ale studiului și ale actualizărilor evaluării socioeconomice au fost publicate;
                  9
                părțile interesate au fost informate în acest sens.

               În cadrul reuniunilor din 1 septembrie 2016, 29 octombrie 2018 și 21 octombrie 2019, Comisia a consultat grupul de experți al statelor membre cu privire la actele delegate în condițiile Directivei RoHS, pentru a colecta opiniile statelor membre privind direcțiile de acțiune avute în vedere, în conformitate cu concluziile evaluărilor. Comisia a parcurs toate etapele procedurale prevăzute la articolul 5 alineatele (3)-(7) privind derogările de la restricțiile impuse unor substanțe
                  10
               . Consiliul și Parlamentul European au fost informate cu privire la toate activitățile.

               Studiul final de fundamentare a arătat că sunt disponibili pe piață substituenți fără mercur, sub forma diodelor emițătoare de lumină (LED-uri), fiind folosiți ca surse de lumină în echipamente noi introduse pe piață. Cu toate acestea, studiul a concluzionat că nu este fezabilă utilizarea lămpilor cu LED ca înlocuitori la repararea echipamentelor electrice și electronice prevăzute din proiectare cu CCFL/EEFL ca surse de lumină. În consecință, derogarea pentru acestea din urmă ar trebui reînnoită.

               În concluzie, evaluările științifice și tehnice, inclusiv consultările cu părțile interesate, au condus la următoarele constatări:

               –continuă să fie îndeplinite criteriile de aplicare a derogărilor prevăzute la pozițiile 3(a)-(c), întrucât nu este fezabilă utilizarea lămpilor cu LED ca înlocuitori la repararea echipamentelor electrice și electronice prevăzute din proiectare cu surse de lumină CCFL/EEFL; precum și

               –dată fiind viața de exploatare foarte lungă a CCFL/EEFL, se justifică reînnoirea derogării pentru încă 3 ani.

               În cadrul evaluării, s-a constatat și că derogarea nu ar slăbi protecția mediului și a sănătății prevăzută în Regulamentul REACH (în conformitate cu articolul 5 din Directiva RoHS).

               În conformitate cu Orientările privind o mai bună legiferare, proiectul de directivă delegată a fost publicat pe Portalul pentru o mai bună legiferare timp de patru săptămâni, pentru a obține feedback din partea publicului. În cursul consultării privind proiectul de act legislativ, au fost primite 10 contribuții. Formularea scutirii a fost clarificată pe baza comentariilor primite din partea publicului . Proiectul de act legislativ a fost revizuit în continuare în sensul prevederii unei perioade de validitate de trei ani în loc de cinci ani, deoarece informațiile privind disponibilitatea unor înlocuitori au avansat în ultimii ani față de data evaluării furnizate în timpul consultării. Mai mult, perioada de valabilitate de trei ani este în concordanță cu data de expirare a derogării similare 35 din anexa IV la Directiva RoHS, inclusiv în ceea ce privește și lămpile fluorescente cu catod rece. Perioada de valabilitate de trei ani este coerentă și cu cerințele de proiectare ecologică, deoarece multe lămpi care intră sub incidența acestei derogări în temeiul Directivei RoHS nu vor îndeplini, începând din septembrie 2021, cerințele energetice stabilite prin Regulamentele 2019/2020
                  11
                și 2019/2021
                  12
                privind proiectarea ecologică.

               3.ELEMENTELE JURIDICE ALE ACTULUI DELEGAT

               Directiva delegată reînnoiește derogările prevăzute la pozițiile 3(a)-(c) din anexa III la Directiva RoHS privind utilizarea mercurului în aplicațiile specificate.

               Pe baza studiilor de fundamentare și a consultărilor, evaluarea realizată de Comisie a concluzionat că cererea de derogare îndeplinește cel puțin unul dintre criteriile prevăzute la articolul 5 alineatul (1) litera (a) din Directiva RoHS, fapt care justifică prelungirea derogării: mercurul nu poate fi substituit fiabil în categoriile de lămpi care beneficiază de această derogare.

               Pe scurt, sunt îndeplinite condițiile pentru acordarea derogării, urmând a se reînnoi derogarea pentru aplicațiile prevăzute la pozițiile 3 (a)-(c).

               Datele la care expiră această derogare sunt stabilite în conformitate cu prevederile articolului 5 alineatul (2) primul paragraf. Evaluarea a ajuns la concluzia că stadiul de dezvoltare a înlocuitorilor justifică reînnoirea derogării pentru o perioadă de 3 ani. Se preconizează că aceasta nu va avea efecte adverse asupra inovării.

               Instrumentul este o directivă delegată, conform dispozițiilor Directivei 2011/65/UE, în special pentru a respecta dispozițiile articolului 5 alineatul (1) litera (a).

               Obiectivul directivei delegate este de a contribui la protecția sănătății umane și a mediului și de a alinia dispozițiile privind funcționarea pieței interne în domeniul echipamentelor electrice și electronice, permițând utilizarea în aplicații specifice a unor substanțe care sunt altminteri interzise, în conformitate cu dispozițiile și condițiile prevăzute în Directiva RoHS și cu procedura stabilită de aceasta pentru adaptarea anexelor III și IV la progresul științific și tehnic.

               Directiva delegată nu afectează bugetul UE.

               DIRECTIVA DELEGATĂ (UE) …/… A COMISIEI

               din 13.12.2021

               de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru utilizarea mercurului în lămpi fluorescente cu catod rece și în lămpi fluorescente cu electrod extern pentru uz special

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice
                  13
               , în special articolul 5 alineatul (1) litera (a),

               întrucât:

               (1)Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin substanțele periculoase indicate în anexa II la directiva respectivă. Această restricție nu se referă la anumite aplicații care beneficiază de derogare, indicate în anexa III la directiva menționată.

               (2)Categoriile de echipamente electrice și electronice cărora li se aplică Directiva 2011/65/UE sunt indicate în anexa I la directiva menționată.

               (3)Mercurul este o substanță restricționată indicată în anexa II la Directiva 2011/65/UE.

               (4)Prin Decizia 2010/571/UE
                  14
               , Comisia a acordat, printre altele, o derogare privind utilizarea mercurului în lămpile fluorescente cu catod rece și din lămpile fluorescente cu electrod extern (CCFL și EEFL) pentru uz special („derogarea”), în prezent menționată la pozițiile 3(a), 3(b) și 3(c) din anexa III la Directiva 2011/65/UE. Derogarea urma să expire pe 21 iulie 2016, în conformitate cu articolul 5 alineatul (2) al doilea paragraf litera (a) din directiva menționată.

               (5)Derogarea se aplică unui grup eterogen de lămpi cu diferite forme, tehnologii, aplicații și scopuri. Mercurul este folosit în tubul de descărcare, esențial pentru conversia energiei electrice în lumină.

               (6)La 15 ianuarie 2015, Comisia a primit o cerere de reînnoire a derogării („cererea de reînnoire), depusă în termenul prevăzut la articolul 5 alineatul (5) din Directiva 2011/65/UE. Aceasta a fost urmată în ianuarie 2020 de încă o cerere de reînnoire depusă de același solicitant. În conformitate cu articolul 5 alineatul (5) din Directiva 2011/65/UE, derogarea rămâne valabilă până la adoptarea deciziei referitoare la cererea de reînnoire.

               (7)Evaluarea cererii de reînnoire, care a ținut cont de disponibilitatea substituenților și de impactul socioeconomic al substituirii, a concluzionat că substituirea sau eliminarea mercurului din aplicațiile în cauză este, în prezent, imposibilă din punct de vedere tehnic. Cu toate acestea, evaluarea a evidențiat faptul că sunt disponibili pe piață substituenți fără mercur, sub forma lămpilor cu diode emițătoare de lumină (LED), care sunt folosiți ca surse de lumină în echipamente noi introduse pe piață. Procesul de evaluare a cuprins consultări cu părțile interesate, în conformitate cu articolul 5 alineatul (7) din Directiva 2011/65/UE. Observațiile primite în cursul acestor consultări au fost publicate pe un site internet dedicat.

               (8)Derogarea respectă Regulamentul (CE) nr. 1907/2006 al Parlamentului European și al Consiliului
                  15
                și, în consecință, nu slăbește protecția mediului și a sănătății conferită de acesta.

               (9)Deși CCFL și EEFL au fost înlocuite în multe aplicații cu substituenți fără mercur, unele aplicații necesită încă astfel de lămpi pentru a le asigura funcționalitatea și pentru a evita generarea prematură de deșeuri electrice și electronice.

               (10)Prin urmare, este oportun să se acorde reînnoirea derogării pentru o perioadă de trei ani, în conformitate cu articolul 5 alineatul (2) primul paragraf din Directiva 2011/65/UE, doar pentru acele lămpi folosite în echipamente electrice și electronice care au fost puse pe piață înainte de adoptarea acestei directive. În conformitate cu articolul 5 alineatul (2) primul paragraf din Directiva 2011/65/UE, este puțin probabil ca durata derogării să aibă efecte negative asupra inovării.

               (11)Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

               Articolul 1

               Anexa III la Directiva 2011/65/UE se modifică în conformitate cu anexa la prezenta directivă.

               Articolul 2

               1.Statele membre adoptă și publică, până la [ultima zi a celei de a șasea luni de la data intrării în vigoare a prezentei directive], actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.

               Statele membre aplică aceste acte începând cu [ultima zi a celei de a șasea luni de la data intrării în vigoare a prezentei directive + 1 zi].

               Atunci când statele membre adoptă dispozițiile menționate, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               2.Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

               Articolul 3

               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

               Articolul 4

               Prezenta directivă se adresează statelor membre.

               Adoptată la Bruxelles, 13.12.2021

                     Pentru Comisie,

                     Președinta
                     Ursula VON DER LEYEN

                     (1)

                        Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88).

                     (2)

                        JO L 396, 30.12.2006, p. 1.

                     (3)

                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/
                     3a_3b_3c_LE_RoHS_Exemption_Req__Final.pdf

                     (5)

                        Raportul final al studiului este disponibil la:
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1

                     (6)

                        Perioada de consultare: între 21 august și 16 octombrie 2015;
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , începând cu pagina 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Lista pașilor administrativi necesari este disponibilă pe
                  site-ul Comisiei
                  . În Registrul interinstituțional al actelor delegate se poate vedea în ce stadiu este procedura în cazul fiecărui proiect de act delegat, la adresa
                  https://webgate.ec.europa.eu/regdel/#/home
                  .

                     (11)

                        Regulamentul (UE) 2019/2020 al Comisiei din 1 octombrie 2019 de stabilire a cerințelor în materie de proiectare ecologică aplicabile surselor de lumină și dispozitivelor de comandă separate (JO L 315, 5.12.2019, p. 209-240).

                     (12)

                        Regulamentul (UE) 2019/2021 al Comisiei din 1 octombrie 2019 de stabilire a cerințelor în materie de proiectare ecologică aplicabile afișajelor electronice (JO L 315, 5.12.2019, p. 241-266).

                     (13)

                        JO L 174, 1.7.2011, p. 88.

                     (14)

                        Decizia Comisiei 2010/571/UE din 24 septembrie 2010 de modificare, în scopul adaptării la progresul științific și tehnic, a anexei la Directiva 2002/95/CE a Parlamentului European și a Consiliului în ceea ce privește scutiri referitoare la aplicații conținând plumb, mercur, cadmiu, crom hexavalent, bifenili polibromurați sau difenil eteri polibromurați (JO L 251, 25.9.2010, p. 28).

                     (15)

                        Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).

    ---documentbreak---

               ANEXĂ

               În anexa III la Directiva 2011/65/UE, pozițiile 3, 3(a), 3(b) și 3(c) se înlocuiesc cu următorul text:

                        Exceptare

                        Sfera și datele de aplicare

                        „3

                        Mercurul din lămpile fluorescente cu catod rece și din lămpile fluorescente cu electrod extern (CCFL și EEFL) pentru uz special utilizate în EEE introduse pe piață înainte de [OP: Data publicării directivei delegate în Jurnalul Oficial] nedepășind (per lampă):

                        3(a)

                        scurte (≤ 500 mm): 3,5 mg

                        Expiră la: [OP: 3 ani de la data publicării directivei delegate în Jurnalul Oficial]

                        3(b)

                        de lungime medie (> 500 mm și ≤ 1500 mm): 5 mg

                        Expiră la: [OP: 3 ani de la data publicării directivei delegate în Jurnalul Oficial]

                        3(c)

                        lungi (> 1 500 mm) 13 mg

                        Expiră la: [OP: 3 ani de la data publicării directivei delegate în Jurnalul Oficial]”